མཛའ་བཤེས་

མཛའ་བཤེས་ཞེས་པ་ནི་བསམ་བློ་འདྲ་མིན་དང་ལུས་ངག་གི་སྤྱོད་པ་མཚུངས་པར་སྤྱོད་ཅིང་ཕན་ཚུན་དགའ་བཞེས་ཀྱི་སེམས་མཉམ་པར་སྦྱོར་བ་སྟེ་གྲོགས་པོའི་འདུ་ཤེས་འབྱུང་བའི་མི་ལ་གོ་དགོས། ཡིན་ཡང་དཔྱད་གཞིའི་ནང་དུ་གསལ་བའི་ལྟར་ན། སྤྱོད་འཇུག་གི་ལུང་ཁག་ནས་མཛའ་བཤེས་ཀྱི་ངོ་བོ་དང་རྟེན་འབྲེལ་སྟོན་སྐབས་ཞེ་སྡང་སྤང་བའི་ལམ་ནས་བཤད་པ་གཙོ་ཆེ་བ་རེད།

ཞེ་སྡང་གིས་མཛའ་བཤེས་ལ་བྱེད་པའི་གནོད་པ།

ཞེ་སྡང་གིས་མཛའ་བཤེས་སྐྱོ་བར་བྱེད་པ། "ཁོང་ཁྲོ་ཅན་དེས་ནི་ཁོང་ཁྲོའི་དབང་གིས་ཡང་ཡང་འཐབ་ཚིག་སོགས་སྨྲས་པ་དེ་ཡིས་མཛའ་བཤེས་རྣམས་ཀྱང་སྐྱོ་ཞིང་ཡིད་སུན་ནས་སྤོང་བར་འགྱུར་"ཐུབ་བསྟན་ཆོས་གྲགས། སྤྱོད་འཇུག་གི་འགྲེལ་བཤད་རྒྱལ་སྲས་ཡོན་ཏན་བུམ་བཟང་། ཤིང་དཔར།ཞེས་གསུངས་པ་བཞིན། ཞེ་སྡང་ཅན་གྱིས་རྩུབ་ཚིག་སྨྲ་བ་དང་འཐབ་མོ་སོགས་སྤྱོད་ན་མཛའ་བཤེས་རྣམས་ཀྱིས་སེམས་སྐྱོ་ཞིང་དེ་དང་འབྲེལ་བ་བྱེད་པར་མི་དགའ་བར་འགྱུར་རོ། །"ཞེ་སྡང་ཅན་དེ་ཡིས་ཚིག་རྩུབ་དང་བརྡུང་བརྡེག་ལ་སོགས་པ་བྱས་པས་གཉེན་ཉེ་བ་གྲོགས་མཛའ་བཤེས་ཐམས་ཅད་ཀྱི་སེམས་སྐྱོ་བར་འགྱུར་བས་དེ་ལ་མི་དགའ་ཞིང་སྤང་བར་འགྱུར་རོ། །"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར།ཞེས་པ་ལྟར། ཞེ་སྡང་གིས་ཚིག་རྩུབ་དང་རག་ལས་སོགས་བྱེད་ན་ཉེ་འབྲེལ་རྣམས་དང་མཛའ་བཤེས་ཐམས་ཅད་ཀྱི་སེམས་ལ་སྐྱོ་བ་སྐྱེ་ཞིང་དེ་དང་འབྲེལ་བ་སྤང་བར་འགྱུར་རོ། །སྦྱིན་པས་བསྡུས་ཀྱང་མི་བསྟེན་པ། "འཚོ་བའི་རྐྱེན་དུ་གྱུར་པའི་ཟས་དང་ནོར་བཟང་པོ་དང་མང་པོ་སྦྱིན་པས་གཉེན་གྲོགས་དང་འཁོར་གཡོག་སོགས་གཞན་དག་བསྡུས་ཀྱང་དགའ་བས་དེ་ལ་བསྟེན་ཅིང་དྲུང་དུ་འདུག་པ་དང་འགྲོགས་པར་མི་བྱེད་པར་བྱེད་ནས་རྒྱང་རིང་དུ་དོར་བར་འགྱུར་"ཐུབ་བསྟན་ཆོས་གྲགས། སྤྱོད་འཇུག་གི་འགྲེལ་བཤད་རྒྱལ་སྲས་ཡོན་ཏན་བུམ་བཟང་། ཤིང་དཔར།ཞེས་གསུངས་པ་དང་། "ཞེ་སྡང་དེ་ཡིས་མཛའ་བཤེས་སྐྱོ་བར་བྱེད། སྦྱིན་པས་སེམས་ཅན་བསྡུས་ཀྱང་ཞེ་སྡང་གི་དབང་གིས་སེམས་ཅན་རྣམས་དེ་དང་བསྟེན་ཅིང་འགྲོགས་པར་མི་བྱེད་དོ། །"རྒྱལ་སྲས་ཐོགས་མེད་བཟང་པོ། སྤྱོད་འཇུག་གི་འགྲེལ་པ་ལེགས་བཤད་རྒྱ་མཚོ། ཤིང་དཔར།ཞེས་པ་ལྟར། ཞེ་སྡང་ཅན་གྱིས་ནོར་དང་ཟས་སོགས་སྦྱིན་པས་གཞན་དག་བསྡུས་ཀྱང་། ཞེ་སྡང་གི་དབང་གིས་མི་རྣམས་དགའ་བས་དེ་ལ་བསྟེན་པར་མི་བྱེད་ཅིང་རྒྱང་རིང་དུ་དོར་བར་འགྱུར་རོ། །

མཛའ་བཤེས་ལ་ཆགས་པའི་ཉེས་པ།

མི་རྟག་པའི་ཕྱིར་ཐར་པ་ལ་གནོད་པ། "མྱུར་དུ་འབྲལ་བར་ངེས་པའི་རྟག་པ་མེད་པའི་མཛའ་བཤེས་ལ་ཆགས་པའི་རྒྱུ་ཉིད་ཀྱིས་ནམ་ཡང་ཉམས་པར་མི་འགྱུར་བའི་རྟག་བརྟན་གཡུང་དྲུང་གི་ཐར་བ་དེ་ཉིད་ཐོབ་བྱེད་ཀྱི་རྒྱུ་དམ་པའི་ཆོས་ཀྱང་འཇིག་ཅིང་ཉམས་པར་འགྱུར་"ཐུབ་བསྟན་ཆོས་གྲགས། སྤྱོད་འཇུག་གི་འགྲེལ་བཤད་རྒྱལ་སྲས་ཡོན་ཏན་བུམ་བཟང་། ཤིང་དཔར།ཞེས་གསུངས་པ་ལྟར། མི་རྟག་པའི་མཛའ་བཤེས་ལ་ཆགས་པའི་རྒྱུ་མཚན་གྱིས་རྟག་པར་ཉམས་པ་མེད་པའི་ཐར་པ་ཐོབ་པའི་ཐབས་དམ་པའི་ཆོས་ལ་བར་ཆད་བཟོ་ཞིང་ཆོས་སྤྱོད་ཉམས་པར་འགྱུར་རོ། །"མྱུར་དུ་འབྲལ་བས་རྟག་པ་མེད་པའི་མཛའ་བཤེས་ཀྱིས་མི་འགྱུར་བའི་གཡུང་དྲུང་གི་ཐར་པ་དང་དེ་ཐོབ་པའི་ཐབས་དམ་པའི་ཆོས་ཀྱང་འཇིག་ཅིང་ཉམས་པར་འགྱུར་"རྒྱལ་ཚབ་དར་མ་རིན་ཆེན། སྤྱོད་འཇུག་གི་རྣམ་བཤད་རྒྱལ་སྲས་འཇུག་ངོགས། ཤིང་དཔར།ཞེས་པ་དང་། "ངེས་པར་འཇིག་པར་འགྱུར་བས་མི་གནས་པའི་ཕྱིར་མི་རྟག་པའི་མཛའ་བཤེས་ཀྱི་རྒྱུས་ཆོས་འཇིག་པས་ཏེ་ཡོངས་སུ་ཉམས་པར་འགྱུར་བ་ཡིན་ལ།"ཤེས་རབ་འབྱུང་གནས་བློ་གྲོས། སྤྱོད་འཇུག་གི་དཀའ་འགྲེལ། ཤིང་དཔར།ཞེས་པ་ལྟར། མི་རྟག་པའི་མཛའ་བཤེས་ལ་ཆགས་པས་དམ་པའི་ཆོས་སྤྱོད་ཉམས་ཤིང་ཐར་པ་ལ་བར་ཆད་འབྱུང་བར་འགྱུར་རོ། །

བསྡུས་དོན།
སྤྱོད་འཇུག་གི་འགྲེལ་པ་ཁག་ལས་གསུངས་པ་ལྟར། མཛའ་བཤེས་ཞེས་པ་ནི་གྲོགས་པོའི་འདུ་ཤེས་འབྱུང་བའི་མི་ལ་གོ་ཡང་། ཞེ་སྡང་དང་ཁོང་ཁྲོ་ཅན་གྱིས་ཚིག་རྩུབ་སྨྲས་པས་མཛའ་བཤེས་རྣམས་སེམས་སྐྱོ་ཞིང་སྤང་བར་འགྱུར་ལ། སྦྱིན་པས་བསྡུས་ཀྱང་ཞེ་སྡང་གི་དབང་གིས་དེ་ལ་བསྟེན་པར་མི་བྱེད་པར་རྒྱང་རིང་དུ་དོར་བར་འགྱུར་རོ། །གཞན་ཡང་མི་རྟག་པའི་མཛའ་བཤེས་ལ་ཆགས་པ་ནི་རྟག་པར་ཉམས་པ་མེད་པའི་ཐར་པ་ཐོབ་པའི་ཐབས་དམ་པའི་ཆོས་ལ་བར་ཆད་བཟོ་བའི་རྒྱུ་ཡིན་པས་དེ་དག་ལ་ཆགས་པར་མི་བྱའོ། །

ལུང་ཁུངས།